Sekolah Sains Sultan Haji Ahmad Shah, Pekan

Latar Belakang Shah Pekan 
Sekolah Sains Sultan Haji Ahmad Shah Pekan (ringkasan: SHAH PEKAN atau SHAH) didirikan atas tapak seluas 72 ekar dan 20.8 hektar berhampiran dengan Bandar Diraja Pekan, Pahang Darul Makmur. Kewujudan sekolah ini adalah daripada ilham Al-Marhum Kebawah Duli Yang Maha Mulia Paduka Ayahanda Sultan Haji Ahmad Shah Al-Musta'in Billah Ibni Al-Marhum Sultan Abu Bakar Ri'ayatuddin Al-Mu'adzam Shah, Sultan Pahang V.

Sebagai sebuah Sekolah Berasrama Penuh yang ke-31 di Malaysia, sekolah ini mempunyai ciri-ciri bangunan yang unik dan berbeza daripada sekolah sejenisnya yang lain. Segala kemudahan fizikal untuk pembelajaran kurikulum dan kokurikulum disediakan. Perletakan batu asas sekolah ini telah disempurnakan oleh Al-Marhum Kebawah Duli Yang Maha Mulia Paduka Ayahanda Sultan Haji Ahmad Shah Al-Musta'in Billah Ibni Al-Marhum Sultan Abu Bakar Ri'ayatuddin Al-Mu'adzam Shah, Sultan Pahang V.

1 Mac 1989 adalah tarikh permulaan pentadbiran sekolah ini di bawah Kementerian Pendidikan Malaysia, apabila pengetua dan timbalannya yang pertama tiba bertugas. Mereka ialah Tuan Haji Mohd Radzi bin Abdul Rahim dan Tuan Haji Ibrahim Haji Ahmad, dibantu oleh dua orang pegawai kerani pendidikan. Pada 17 April 1989, kumpulan pertama guru-guru yang bertugas di sekolah ini melapor diri.

Logo sekolah, warna bas, corak kain samping dan nama sekolah telah diperkenankan oleh Al-Marhum Sultan Pahang V. Baginda juga telah berkenan mencemar duli dengan melawat tapak projek dan sekolah serta dipersembahkan taklimat kemajuannya.

Pada 1 Ogos 1989, pelajar-pelajar sulung Sekolah Sains Sultan Haji Ahmad Shah Pekan terdiri daripada 212 orang pelajar Tingkatan 4 dan 201 orang pelajar Tingkatan 1 putera dan puteri mendaftarkan diri dan memulakan kehidupan di kampus SHAH. Pada 21 Oktober 1989, Sekolah Sains Sultan Haji Ahmad Shah telah dibuka dengan rasminya oleh Kebawah Duli Yang Maha Mulia Sultan Pahang dalam satu majlis yang penuh gilang-gemilang.

Sekolah Sains Sultan Haji Ahmad Shah Pekan turut dikenali dengan pencapaian akademik yang cemerlang, dengan banyak pelajarnya yang berjaya melanjutkan pengajian tinggi di universiti-universiti tempatan dan antarabangsa. Sekolah ini juga terkenal dengan aktiviti kokurikulum yang pelbagai, termasuk pasukan sukan yang aktif dalam kejohanan peringkat daerah, negeri, dan kebangsaan.

Bangunan asrama sekolah terdiri daripada 2 blok ASPURA (Asrama Putera) dan 1 blok ASPURI (Asrama Puteri). Kehidupan pelajar di sekolah ini dilaksanakan dalam sistem rumah, dengan 4 rumah:

 Hamdan
 Murad
 Abdul Rahman
 Aminuddin

Sistem rumah ini memupuk pelajar untuk sentiasa berdisiplin, bekerjasama, dan berdaya saing dalam akademik, kokurikulum, serta sahsiah diri. Mata diberikan dalam bentuk merit dan demerit yang akan dinilai pada penghujung sesi akademik setiap tahun. Rumah yang memperoleh mata tertinggi dalam pelbagai aspek seperti akademik, kokurikulum, dan disiplin akan dinobatkan sebagai Johan SHAH UNGGUL.

Dengan kemudahan seperti makmal sains moden, pusat sumber yang lengkap, dan kemudahan asrama yang selesa, sekolah ini terus menjadi pilihan utama pelajar-pelajar berpotensi di Malaysia.

 SHAH HEBAT TERBAIK 
 Kod Sekolah: CEA5072
 Tarikh Tubuh: 1 Mac 1989
 Umur Sekolah:  Tahun
 Jenis Sekolah: Sekolah Berasrama Penuh
 Peringkat Sekolah: Menengah Rendah dan Atas
 Alamat: Jalan Sultan Abu Bakar, Kampung Mengkasar, 26600 Pekan, Pahang

Galeri

 Rujukan 

 Pautan luar 
 Portal SHAH Pekan
Facebook Sekolah Sains Sultan Haji Ahmad Shah

Sultan Haji Ahmad Shah Pekan
Kategori:Sekolah menengah di Pahang
Sultan Haji Ahmad Shah Pekan